text: Eftersøgning af forsvundet kvinde genoptaget
  03 januar 2013 kl. 10.15
  Politi og hjemmeværn genoptog her til morgen eftersøgningen af den forsvundne 52-årige Kirsten Friis Lund.
  Den forsvundne kvinde ankom tirsdag af søvejen til Fanø for at deltage i en fest på øen. Hun vendte imidlertid aldrig tilbage til båden efter festen - og hele dagen i går ledte politiet forgæves efter kvinden.
  Hun har stadig tøj og personlige ting liggende på båden.
  Syd- og sønderjyllands politi har nu fået assistance fra andre politikredse, så der kan sættes flere hundepatruljer ind i eftersøgningen af den forsvundne kvinde.
  Også Hjemmeværnet og lokale beredskabsfolk deltager i eftersøgningen.
  